ROZHODNUTIE RADY 2008/842/SZBP
z 10. novembra 2008,
ktorým sa menia a dopĺňajú prílohy III a IV k spoločnej pozícii 2007/140/SZBP o reštriktívnych opatreniach voči Iránu
RADA EURÓPSKEJ ÚNIE,
so zreteľom na spoločnú pozíciu 2007/140/SZBP (1), a najmä na jej článok 7 ods. 2,
keďže:
(1)
Rada prijala 27. februára 2007 spoločnú pozíciu 2007/140/SZBP na účely vykonania rezolúcie Bezpečnostnej rady Organizácie Spojených národov č. 1737 (2006).
(2)
Rada 7. augusta 2008 prijala spoločnú pozíciu 2008/652/SZBP (2), ktorou sa mení a dopĺňa spoločná pozícia 2007/140/SZBP, na účely vykonania rezolúcie Bezpečnostnej rady Organizácie Spojených národov č. 1803 (2008).
(3)
Spoločná pozícia 2008/652/SZBP predpokladá okrem iného, že členské štáty venujú zvýšenú pozornosť aktivitám finančných inštitúcií, ktoré patria do ich právomoci, ak tieto aktivity vykonávajú s akoukoľvek bankou so sídlom v Iráne alebo s jej zahraničnými pobočkami či dcérskymi spoločnosťami s cieľom vyhnúť sa tomu, aby takéto aktivity prispievali k činnostiam v jadrovej oblasti, ktoré predstavujú riziko z hľadiska šírenia jadrových zbraní, alebo k vývoju ich nosičov.
(4)
Rada určila zahraničné pobočky a dcérske spoločnosti bánk so sídlom v Iráne, na ktoré sa vzťahujú ustanovenia spoločnej pozície 2008/652/SZBP. Je potrebné poznamenať, že niektoré uvedené subjekty sú aj predmetom zmrazenia aktív v zmysle článku 5 ods. 1 písm. a) a b) spoločnej pozície 2007/140/SZBP.
(5)
Prílohy III a IV k spoločnej pozícii 2007/140/SZBP by sa preto mali zodpovedajúcim spôsobom zmeniť a doplniť,
ROZHODLA TAKTO:
Článok 1
Prílohy III a IV k spoločnej pozícii 2007/140/SZBP sa nahrádzajú textom prílohy k tomuto rozhodnutiu.
Článok 2
Toto rozhodnutie nadobúda účinnosť dňom jeho prijatia.
Článok 3
Toto rozhodnutie sa uverejní v Úradnom vestníku Európskej únie.
V Bruseli 10. novembra 2008